BEC เปิดผังเดือน ก.ค. ส่งความสุข-สนุกไม่สะดุด รับวิถี New Normal
BEC เปิดผังเดือน ก.ค. ส่งความสุข-สนุกไม่สะดุด รับวิถี New Normal
2 ก.ค. 2563

บริษัท บีอีซี เวิลด์ จำกัด (มหาชน) หรือ BEC หรือ ช่อง 3 ต้อนรับวิถีชีวิตแบบ New Normal หรือ ความปกติในรูปแบบใหม่ ด้วยการส่งความสุขสานต่อความสนุกผ่านหน้าจอให้กับแฟนช่อง 3 ได้ชมตลอดทั้งเดือนกรกฎาคมนี้ พบกับความใหม่แกะกล่อง ไม่ว่าจะเป็น รายการวาไรตี้ ละคร ซีรีส์ และยังเสริมต่อกับรายการข่าวยอดฮิตตลอดกาลของแฟนช่อง 3
เริ่มจากรายการวาไรตี้โฉมใหม่ในช่วงวันหยุดเสาร์-อาทิตย์ ที่จะพาแฟนช่อง 3 ไปเพลิดเพลินใจ ทุกวันเสาร์ พบกับรายการเรียลลิตี้ “Dress My Love ชุดนี้พี่จัดให้” ซึ่งการันตีความฮาของรายการด้วย 3 พิธีกร อาทิ รัศมีแข ฟ้าเกื้อล้น, ดีเจเผือก-พงศธร และจิ๊บ-ปกฉัตร บอกเลยว่าเป็นรายการที่จะสามารถทำให้คุณผู้ชายเข้าใจในตัวของผู้หญิงไม่มากก็น้อย เริ่มวันแรกที่ 4 กรกฎาคม 2563  เวลา 18.30 – 20.00 น.
และในวันอาทิตย์ที่ 5 กรกฎาคม 2563 พบกับ 2 รายการใหม่ใสกิ๊ก กับรายการ “ซูเปอร์แมร์” ที่ดำเนินรายการโดย “กาละแมร์-พัชรศรี” รายการที่จะทำให้คุณใช้ชีวิตอย่าง POWERFUL รับชมได้ทุกวันอาทิตย์ เวลา 07.20 – 07.50 น. ที่มาพร้อมกับรายการ “ลุ้นล้าน ล่าฝัน แจ็คพอต” รายการถ่ายทอดสดที่จะทำให้แฟน ๆ ต้องตาค้างกับยอดเงินล้านที่ไม่ตายตัว
งานนี้ยังได้นักแสดงหนุ่มขวัญใจสาว “นิว-ชัยพล” มาเป็นพิธีกรอีกด้วย รับชมได้ทุกวันอาทิตย์ เวลา 17.00 – 18.00 น. และปิดท้ายความสนุกของรายการวาไรตี้ที่ใคร ๆ ก็รู้จักกันดีกับรายการ “Hollywood Game Night Thailand S.4” ที่ออกอากาศทุกวันอาทิตย์ เวลา 18.20 – 19.50 น. และ “Hollywood Game Night Thailand S.4” จะเริ่มวันแรกที่ 19 กรกฎาคม 2563
ตามมาด้วยละครล็อตใหม่ที่ครบเครื่อง เริ่มด้วย “ดวงแบบนี้ไม่มีจู๋” เรียกได้ว่าแค่ชื่อละครก็น่าติดตามแล้ว ด้วยเนื้อเรื่องโรแมนติก-คอมเมดี้ ซึ่งเป็นผลงานของผู้จัด “เอิน-นิธิภัทร์” และได้นำพระเอกหนุ่มหน้าตี๋อย่าง “อาเล็ก-ธีรเดช” มาประกบคู่ครั้งแรกกับนางเอกสาวน่ารัก “มิ้นต์-ชาลิดา” ความสับสนอลหม่านวุ่นวายของ “ลัคนา หรือ ลัคกี้” ที่ยึดสายมูเตลูเป็นทางเดิน และจุดจบของหนุ่มโดนเทอย่าง “โชคบดี หรือ โชค” จะเป็นอย่างไร ติดตามได้ทุกวันจันทร์-อังคาร เวลา 20.23 – 21.53 น. เริ่มตอนแรกวันที่ 28 กรกฎาคม 2563
มาถึงเรื่องที่สองเป็นผลงานของผู้จัด “อุ๊-พัชนี” ที่คว้าพระเอกหนุ่มมาดเท่ “ไม้-วฤษฎิ์” ประกบคู่กับสาวสวยหน้าคมอย่าง “ปราง – กัญญ์ณรัณ” ในละครเรื่อง “เมียอาชีพ” ละครแนวโรแมนติก ที่เนื้อหาของละครเล่าเกี่ยวกับความเป็น “เมีย” ในหลากหลายรูปแบบ จะเป็นรูปแบบไหนบ้าง ติดตามได้ทุกพุธ-พฤหัสบดี เวลา 20.23 – 21.53 น. เริ่มตอนแรกวันที่ 15 กรกฎาคม 2563
ต่อกันที่ช่วงเวลาของละครย้อนวันวาน ที่จะทำให้แฟน ๆ ทั้งอินทั้งฟินกันอีกครั้ง ทุกวันจันทร์-ศุกร์ โดยในเวลา 08.25 – 10.05 น. พบกับช่วงละครดังข้ามเวลา “รักประกาศิต” ที่จะออกอากาศในเร็ว ๆ นี้ พร้อมกับตามไปหวนความฟินของ “ญาญ่า-ณเดชณ์” ในช่วง เวลา 13.45 – 15.45 น. กับละคร “ลิขิตรัก The Crown Princess” เริ่มตอนแรกวันที่ 6 กรกฎาคม 2563 และไปจิ้นกันต่อในช่วงเวลา 18.00 – 20.00 น. กับผลงานละครของอีกหนึ่งคู่จิ้นที่แฟน ๆ ต่างเชียร์ให้เป็นคู่จริง “ไม้-วฤษฎิ์” กับ “อุ้ม-อิษยา” ในละคร “แก้วกลางดง” เริ่มตอนแรกวันที่ 7 กรกฎาคม 2563
นอกจากนี้ ทุกวันศุกร์-เสาร์-อาทิตย์ ยังได้พบกับอีกหนึ่งละครที่เคยทำให้แฟน ๆ หลงรักความน่ารักของหนุ่ม “มาริโอ้ เมาเร่อ” กับสาวน่ารักอย่าง “เต้ย-จรินทร์พร” ในละคร “บัลลังก์ดอกไม้” รับชมได้ทุกวันศุกร์ เวลา 20.23 – 21.53 น. วันเสาร์ เวลา 20.28 – 21.58 น. และวันอาทิตย์ เวลา 20.18 – 21.48 น. เริ่มตอนแรกวันที่ 10 กรกฎาคม 2563
รวมไปถึงช่วงละครฮิตเสาร์-อาทิตย์ ที่แฟนช่อง 3 รู้จักกันดี พบกับละครสุดจิ้น “ปัญญาชนก้นครัว” ที่จะออกอากาศในเร็ว ๆ นี้ ตบท้ายด้วยช่วงเวลาใหม่ที่จะนำละครสนุกให้แฟนๆได้ชมตลอดทั้งสัปดาห์ กับละครของคู่ขวัญใจมหาชน “แอน ทองประสม” และ “เคน-ธีรเดช” ที่เคยสร้างปรากฎการณ์ทำให้ถนนกรุงเทพฯ มหานครโล่งมาแล้วอย่าง “สวรรค์เบี่ยง” รับชมได้ทุกวันจันทร์-ศุกร์ เวลา 21.53 – 22.38 น. และวันเสาร์ 21.58 – 22.28 น. วันอาทิตย์ เวลา 21.48 – 22.18 น. เริ่มตอนแรกวันที่ 10 กรกฎาคม 2563
นอกจากนี้ยังมีซีรีส์ใหม่ที่หลายคนต้องจับตามอง กับซีรส์เกาหลี “HEALER” ซีรีส์สืบสวนสอบสวนที่จะทำให้แฟนๆ ลุ้นไปตามๆกัน และบอกเลยว่าติ่งเกาหลีไม่ควรพลาดเด็ดขาด ออกอากาศทุกวันจันทร์-ศุกร์ ตั้งแต่เวลา 02.03 น. วันเสาร์ เวลา 02.13 น. และวันอาทิตย์ เวลา 03.03 น. เป็นต้นไป
โดยเริ่มตอนแรกวันที่ 7 กรกฎาคม 2563 นอกจากซีรีส์ต่างประเทศ ช่อง 3 ก็ยังนำซีรีส์ของคนไทยที่เล่าเรื่องเกี่ยวกับเรื่องไสยศาสตร์กับซีรีส์ “ลองของ” จะมีความขลังมากแค่ไหน ติดตามได้ทุกวันอาทิตย์ เวลา 22.48 – 23.48 น. เริ่มตอนแรกวันที่ 12 กรกฎาคม 2563
ทั้งนี้ ในเดือนกรกฎาคมนี้พิเศษยิ่งกว่าเดิม เพราะช่อง 3 ได้มีการเพิ่มพูนความเข้มข้นให้กับคอรายการ “ข่าวเด่นเย็นเสาร์-อาทิตย์” เต็มๆ 25 นาที ในทุกวันอาทิตย์ตลอดทั้งเดือนนี้ นอกจากนี้ยังมีรายการข่าวยอดฮิตตลอดกาลที่จะให้แฟนๆ ได้รับชม ไม่ว่าจะเป็น รายการ “ครอบครัวข่าว 3”, รายการ “เรื่องเล่าเช้านี้”, รายการ “โหนกระแส”, รายการ “ข่าว 3 มิติ” ฯลฯ บอกเลยว่าเดือนกรกฎาคมนี้แฟนช่อง 3 จะได้สนุก ครบ จบ ที่นี่ที่เดียวทางช่อง 3 กด 33 แน่นอน
     